慶歷四年春，滕子京謫守巴陵郡。越明年，政通人和，百廢具興，乃重修岳陽樓，增其舊制，刻唐賢今人之詩賦于其上，屬予作文以記之。 予觀夫巴陵勝狀，在洞庭一湖。銜遠山，吞長江，浩浩湯湯，橫無際涯，朝暉夕陰，氣象萬千。此則岳陽樓之大觀也，前人之述備矣。然則北通巫峽，南極瀟湘，遷客騷人，多會于此。覽物之情，得無異乎？ 若夫霪雨霏霏，連月不開﹔陰風怒號，濁浪排空﹔日星隱曜，山岳潛形；商旅不行，檣傾楫摧﹔薄暮冥冥，虎嘯猿啼﹔登斯樓也，則有去國懷鄉，憂讒畏譏，滿目蕭然，感極而悲者矣。 至若春和景明，波瀾不驚﹔上下天光，一碧萬頃﹔沙鷗翔集，錦麟游泳﹔岸芷汀蘭，郁郁青青。而或長煙一空，皓月千里﹔浮光耀金，靜影沉璧；漁歌互答，此樂何極。登斯樓也，則有心曠神怡，寵辱皆忘，把酒臨風，其喜洋洋者矣。 嗟夫！予嘗求古仁人之心，或異二者之為，何哉？不以物喜，不以己悲。居廟堂之高，則憂其民﹔處江湖之遠，則憂其君。是進亦憂，退亦憂，然則何時而樂耶？其必曰：「先天下之憂而憂，後天下之樂而樂」歟？噫！微斯人，吾誰與歸。 好懷念的文，記得以前考過默書，不過時至今日也全忘光光了，既然找到，就貼來以茲記念，我的高中歲月。 不過本文裏，我記得最清楚的居然不是那個鼎鼎有名的先天下之憂而憂後天下之樂而樂，由此可知我沒有那麼遠大的志向(笑)。